Súradnice: 49°09′47″S 21°39′40″V﻿ / ﻿49,163056°S 21,661111°V﻿ / 49.163056; 21.661111

**Breznica** je obec na Slovensku v okrese Stropkov.
Je to počtom obyvateľov najväčšia obec v okrese.

Poloha obce
-----------

Obec Breznica leží v geografickom celku Ondavskej vrchoviny južne od Stropkova. Je vybudovaná po oboch stranách potoka Vojtovec pri jeho sútoku s riekou Ondava v nadmorskej výške 176 m. Najvyšším vrchom chotára je Baranov (348 m n. m.). Chotár s rozlohou 991 ha leží východne od rieky Ondavy. Orná pôda zaberá rozlohu 329 ha, ostatná pôda je lesná a poľnohospodárska.Obec s pôdorysom v tvare kríža je v smere sever - juh dlha 1,8 km, v smere východ - západ 1 km. Má 2 autobusové zastávky. V roku 1921 bola autobusovou dopravou prepojená s mestami Prešov, Vranov a Stropkov.

Dejiny
------

Prvá uznaná písomná zmienka o obci pochádza z roku 1404. Obec patrila k hradnému panstvu Stropkov, kde v tom čase vládli „Perenyiovci", od roku 1567 „Pethovci" a od 18. storočia rodina „Hadik Barkoczymu". Vystriedala niekoľko názvov: r. 1404 „Wrezniche", r. 1408 „Breza", r. 1430 „Antiguabriza", r. 1454 „Nagbriza", r. 1773 „Welka Breznicza" a od r. 1927 „Breznica".

Obec bola postavená a žila na slovenskom poddanskom práve a podľa toho platila najvyššie dane a poplatky. Kým v roku 1454 mala 5,5 usadlostí, 12 sedliakov a 5 želiarov, v roku 1715 tu žilo len 7 sedliakov a 4 želiari. V roku 1767 sa počet usadlostí zvýšil na 21. V roku 1787 mala obec 462 obyvateľov, v roku 1828 555 obyvateľov, v roku 1900 459 obyvateľov, v roku 1991 705 obyvateľov, v súčasnosti 774 obyvateľov.

V 15. storočí bol v obci postavený drevený Kostol sv. mučeníkov Kozmu a Damiána so samostatnou zvonicou a jedným zvonom. Ten však v polovici 18. storočia vyhorel. Dnešný murovaný kostol zasvätený sv. Jozefovi bol vybudovaný v r. 1763. V 15.- 16. storočí bola obec farnosťou. Dôvod zániku farnosti nie je známy. Od r. 1997 je znova farnosťou s filiálkou Sitníky a N. Olšava. V prvej matrike sa v obci BREZNICA nachádzali najčastejšie tieto priezviská – Mihalenko, Novotňak, Ribar, Vaško, Brendza, Varga, Mandula, Mudry, Krajnik.

Obec bola vypálená 21.9.1944 počas bombardovania letectvom Červenej armády a v novembri 1944 nemeckými vojskami za pomoc partizánom.

Výstavba
--------

V 15. storočí bol postavený umelý rybník s rozlohou cca 1,5 ha a vodný mlyn na 3 kamene, v 16. storočí stará farská budova, v 2. polovici 18. storočia panský majer a budova pre správcu majetku (kaštieľ).
V roku 1903 pribudla budova štátnej ľudovej školy (učilo sa maďarsky). V rámci povojnovej obnovy v rokoch 1947 – 1949 bolo postavených 18 domov, v roku 1957 ďalších 7, väčšinou svojpomocne. 28. 10. 1950 bola obec elektrifikovaná a bol napojený miestny rozhlas. V roku 1959 bol postavený kultúrny dom, v roku 1960 boli upravené cesty, postavené 2 mosty na miestnom potoku a predajňa OD, roku 1976 požiarna zbrojnica, cesta na cintorín, vodovod, roku 1981 daná do užívania Materská kola, v roku 1994 bola obec plynofikovaná, v roku 1997 bol postavený Dom nádeje a začalo sa s výstavbou kanalizácie, v roku 2003 bol obnovený obecný rozhlas a v roku 2004 bola dokončená a skolaudovaná stavba šatní a tribúny TJ.

Kultúra
-------

Do 22. 6. 1888 sa vyučovalo v cirkevnej škole v bývalej farskej budove. Vyučovali cirkevní pracovníci alebo ľudia nimi poverení. Posledným učiteľom bol p. G. Duplinský s manželkou. V rokoch 1903 – 1918 v novej budove školy vyučovala Ema Keyvari v maďarčine. V rokoch 1920-1923 učiteľ Kaszay zaviedol pravidelnú školskú dochádzku s vyučovacím jazykom slovenským.
V rokoch 1937 – 1963 v obci pôsobilo ochotnícke divadlo, v roku 1960 bolo otvorené stále kino, kde sa premietalo 3-krát týždenne.
V obci sa nachádzajú tenisový kurt s antukovým povrchom, futbalové a multifunkčné ihrisko. 

Rímskokatolícky Kostol Svätý Jozef

Príroda
-------

Chotár obce tvoria 2 hlavné časti: rovinatá a väčšia svahovitá, kde prevládajú sprašové hliny. V lesoch prevláda buk, hrab, breza, osika, borovica. Zo zvierat tu žije jeleň, diviak, v menšom počte jazvec, zajac, vlk, líška, kuna, rys. Vtáctvo je zastúpené rôznymi druhmi, ktoré tu zimujú, ale aj priletujú na hniezdenie.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. 1 2  ULIČNÝ, Ferdinand. *Dejiny osídlenia Zemplínskej župy*. Vyd. 1. Michalovce : Zemplínska spoločnosť, 2001. 760 s. ISBN 80-968579-1-6. S. 77 – 78.
4. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
5. ↑  MANIAK, Marcel. *Nikdy viac! : príbeh vypálených obcí*. [Poprad] : Popradská tlačiareň, vydavateľstvo s.r.o. 2019. 231 s. ISBN 978-80-89613-26-7. S. 22.

Iné projekty
------------

Commons
* Spolupracuj na Commons Commons ponúka multimediálne súbory na tému **Breznica (okres Stropkov)**

Externé odkazy
--------------

* Oficiálny web

| * z
* d
* u
Obce okresu Stropkov (1 + 42) |
| --- |
| Mestá | 
* Stropkov

 |
| Ostatné obce | 
* Baňa
* Breznica
* Breznička
* Brusnica
* Bukovce
* Bystrá
* Bžany
* Duplín
* Gribov
* Havaj
* Chotča
* Jakušovce
* Kolbovce
* Korunková
* Kožuchovce
* Krišľovce
* Kručov
* Krušinec
* Lomné
* Makovce
* Malá Poľana
* Miková
* Miňovce
* Mrázovce
* Nižná Olšava
* Oľšavka
* Potoky
* Potôčky
* Soľník
* Staškovce
* Šandal
* Tisinec
* Tokajík
* Turany nad Ondavou
* Varechovce
* Veľkrop
* Vislava
* Vladiča
* Vojtovce
* Vyškovce
* Vyšná Olšava
* Vyšný Hrabovec

 |

Autoritné údaje: * LCCN: no2016046876
* SNK: 85361
* VIAF: 8146095352800372859
* WorldCat: lccn-no2016046876